
IRIZPENA, FORU AGINDU PROIEKTU BATI BURUZKOA, ZEINAREN BIDEZ ONESTEN BAITA BAIMENA EMATEA ZORRAK ORDAINTZEKO HELBIDERATUZ DIRUBILKETAN LAGUNTZEN EZ DUTEN EUROPAR BATASUNEKO GORDAILU ERAKUNDEETAN IREKITAKO KONTUETAN, EUROTAKO ORDAINKETEN EREMU BAKARRAREN (SEPA) BARRUAN, BAI ETA ORDAINTZEKO BETEBEHARRA DUEN PERTSONAREN TITULARTASUNEKOAK EZ DIREN GORDAILU ERAKUNDE LAGUNTZAILEETAN IREKITAKO KONTUETAN ERE, ETA ZEINAREN BIDEZ EZARTZEN BAITIRA ORDAINKETA HORIEK EGITEKO PROZEDURA ETA BALDINTZAK 
(2025eko EKAINAREN 3ko SAIOA)
I.- AURREKARIAK
Ogasun, Finantza eta Aurrekontu Saileko foru diputatuak, 2025eko maiatzaren 7ko idazkiaren bidez, nahitaezko irizpen ez loteslea emateko eskatu du foru agindu proiektu bati buruz, zeinaren bidez onesten baita baimena ematea zorrak ordaintzeko helbideratuz dirubilketan laguntzen ez duten Europar Batasuneko gordailu erakundeetan irekitako kontuetan, Eurotako Ordainketen Eremu Bakarraren (SEPA) barruan, bai eta ordaintzeko betebeharra duen pertsonaren titulartasunekoak ez diren gordailu erakunde laguntzaileetan irekitako kontuetan ere, eta zeinaren bidez ezartzen baitira ordainketa horiek egiteko prozedura eta baldintzak.
Irizpen eskaerarekin batera jarraian zehaztutako dokumentazioa igorri du:
1. 177/2025 Foru Agindua, martxoaren 20koa, Ogasun, Finantza eta Aurrekontu Saileko foru diputatuarena, foru agindu proiektua egiteko prozedurari hasiera ematen diona. 
2. Berdintasun Zerbitzuak 2025eko apirilaren 7an egindako oharren txostena.
3. Txosten laburtua, arau eraginari buruzkoa, Zerga Araudiaren Zerbitzuak 2025eko apirilaren 14an emana.
4. Txostena, genero inpaktuari buruzkoa, Zerga Araudiaren Zerbitzuak 2025eko apirilaren 14an emana.
5. Txostena, eragin ekonomikoari buruzkoa, Centro de Cálculo de Álava Sak 2025eko apirilaren 14an emana. 
6. Entzunaldiko izapidea egiteko bidaltzeko mezu elektronikoa eta jasotako erantzuna.
7. Aldez aurreko kontsulta egiteko bidaltzeko mezu elektronikoa eta jasotako erantzuna.
II.- OHAR JURIDIKOAK
LEHENENGOA. Aholku Batzordearen eskumena.
Foru Gobernu Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta horien artean dago, 1.b) atalean, nahitaezko irizpen ez-loteslea ematea hauexei buruz: «erregelamenduzko xedapenen proiektuak, foru arauak betearazteko emandakoak,gaia lurralde historikoaren eskumen osokoa edo arauak garatzeko denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean».
BIGARRENA. Proiektuko arauaren alderdi formalak.
a) Eskumena.
Arabako Foru Aldundiaren gobernuari, antolaketari eta araubide juridikoari buruzko martxoaren 15eko 10/2023 Foru Arauaren 24.11 artikuluaren arabera, foru diputatuek daukate beren saileko gai propioetan ahalmen arautzailea, indarrean dagoen legediak berariaz horretarako gaitu duen kasuetan.
Eta Arabako Lurralde Historikoaren Dirubilketa Arautegi Orokorra onartzen duen maiatzaren 10eko 48/1994 Foru Dekretuaren 25.1.c) artikuluak Ogasun, Finantza eta Aurrekontu Saileko diputatua gaitzen du zerga zorrak eskudirutan ordaintzeko bideak baimentzeko.
b) Xedapen orokorrak egiteko prozedurak.
1. Aplikatu beharreko araudia.
Foru Gobernu Kontseiluaren otsailaren 28ko 6/2023 Foru Dekretuak Arabako Foru Aldundiaren xedapen orokorrak egiteko prozedurak onesten ditu (2023ko martxoaren 8ko ALHAO, 28 zenbakia). Azken xedapenak dio ALHAOn argitaratu eta hurrengo egunean sartuko dela indarrean.  
Irizpena jasotzeko eramandako proiektua egiteko prozedura Ogasun, Finantza eta Aurrekontu Saileko foru diputatuaren martxoaren 20ko 177/2025 Foru Aginduaren bidez hasi zen, beraz, aipatutako Foru Dekretua aplikatuko zaio, azken xedapenaren arabera.  
2. Urteko araugintza plana.
6/2023 Foru Dekretuaren 4. artikuluak hauxe ezartzen du: urte bakoitzeko azken hiruhilekoan, Arabako Foru Aldundiak urteko araugintza plan bat onartuko du, eta, bertan, hurrengo urteko ekitaldian onartzeko proposatu asmo dituen araugintzako ekimenak jasoko dira. Organo eskudunak Urteko Araugintza Planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra.  
2024ko Urteko Araugintza Plana berrikusi ondoren, egiaztatu da araugintza ekimen hau ez dagoela plan horretan aurreikusita. Hala ere, martxoaren 24ko 177/2025 Foru Aginduak, proiektua onesteko prozedurari hasiera ematen dionak, justifikatu egiten du haren beharra, zorren ordainketa arautzeko, Europar Batasunean kokatutako kontuetan helbideratuz, SEPA eremuaren barruan,  bai eta ordaintzeko betebeharra duen pertsonaren titulartasunekoak ez diren gordailu erakunde laguntzaileetan irekitako kontuetan ere.
3. Arautze egokiaren printzipioak.
Proiektuaren hitzaurreak justifikatzen du bat datorrela Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan araututako erregulazio onaren printzipioekin, baita Arabako Foru Aldundiaren xedapen orokorrak egiteko prozedura onesten duen Foru Gobernu Kontseiluaren otsailaren 28ko 23ko 6/2023 Foru Dekretuaren 3. artikuluan arautzen direnekin ere.  
4. Nahitaezko txostenak eta izapideak.
Espedientean ageri dira arau eraginari buruzko txosten laburtua, generoaren araberako inpaktuari buruzko txostena, biak Zerga Araudiaren Zerbitzuak emanak, eta Berdintasun Zerbitzuak egindako aldeko oharren txostena, 6/2023 Foru Dekretuaren 7. eta 8. artikuluetan aurreikusitako izapideak.
5. Aldez aurreko kontsulta publikoa eta entzunaldiko eta jendaurrean jartzeko izapidea.
Prozedura hasteari buruzko martxoaren 20ko 177/2025 Foru Aginduak, azalpen zatian, eta arau eraginari buruzko 2025eko apirilaren 14ko txostenak, aldez aurreko kontsulta publikoko izapidea egin dela jakinarazten dute, Arabako Foru Aldundiaren webgunearen bidez 10 egun baliodunez, eta ez da proposamenik edo oharrik egin. Era berean, espedientean jasota dago proiektua entzunaldiko eta jendaurrean jartzeko izapidearen pean egon dela 10 egun balioduneko epean, ekarpenik jaso gabe.
HIRUGARRENA. Proiektuko erregelamendu arauak baliatutako eskumen tituluak
a) Arabako Lurralde Historikoaren eskumena:
Espainiako Konstituzioaren Lehen Xedapen Gehigarriak honako hau xedatzen du: “Konstituzioak lurralde forudunetako eskubide historikoak babestu eta errespetatzen ditu. Foru-araubide horren eguneratze orokorra, hala denean, Konstituzioaren eta autonomia-estatutuen eremuan burutuko da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
Maiatzaren 23ko 12/2002 Legeak onetsitako EAEren eta estatuaren artean sinatutako Ekonomia Itunaren 1. artikuluak ezartzen duenez, lurralde historikoetako erakunde eskudunek lurralde bakoitzeko tributu araubideari eutsi eta hori ezarri eta arautu ahalko dute.
b) Arabako Foru Aldundiaren eskumena.
1983ko martxoaren 7ko Foru Arauaren 15. artikuluan, Arabako Lurralde Historikoaren erakunde antolamenduari buruzkoan, ezarri da Foru Aldundiari dagokiola, kide anitzeko erakundea den aldetik, araugintzako ahalmena baliatzea, estatuko edo autonomia erkidegoko legeekin bat etorriz, bai eta Batzar Nagusiek emandako kasuetan ere, foru araudiarekin bat etorriz.
LAUGARRENA. Proiektuaren azalpena.
Proiektua 5 artikulutan eta azken xedapen bakar batean egituratzen da, zeinak xedatzen baitu Foru Agindua ALHAOn argitaratu eta hurrengo egunean jarriko dela indarrean, eta honako hauek arautzen ditu: 
Zorrak ordaintzeko baimena ematea, Europar Batasunean kokatutako ordainketa kontuetan helbideratuz, SEPA eremuaren barruan, eta ordaintzeko betebeharra duen pertsonaren titulartasunekoak ez diren gordailu erakunde laguntzaileetan irekitako kontuetan (1. artikulua), aplikazio eremua (2. artikulua), bilketan laguntzen duten gordailu erakundeak atxikitzea SEPAn kokatuta diru bilketan laguntzen ez duten gordailu erakundeetan irekitako kontuetan helbideratzeko prozedurari (3. artikulua), banku helbideratze bidez ordaintzeko prozedura eta baldintzak (4. artikulua) eta helbideratzearen konturako zordunketa datak eta ordainagiriak (5. artikulua). 
BOSGARRENA. Proiektuaren analisia.
Azken urteotan, banku helbideratzea zerga zorrak ordaintzeko bitarteko gisa erabiltzeak etengabe egin du gora, eta betebehardunek gehien erabiltzen dutenetako bat bihurtu da.
Proiektuaren justifikazioa da behartutako pertsonei ordainbide hori erabiltzeko aukera ematea, nahiz eta helbideratzearen zordunketa egiteko ordaintzera behartuta dagoen pertsonak izendatutako kontua diru bilketan laguntzaile ez den erakunde batean irekita egon, betiere erakunde hori Eurotako Ordainketen Eremu Bakarraren (SEPA eremua) barruan badago. Azken helburua da behartutako pertsonei ordainketa erraztea, baldintza berberetan eta eskubide eta betebehar berberekin, edozein lekutan daudela ere, 260/2012 (EB) Erregelamenduko (aurrerantzean, SEPA Erregelamendua) betebeharretara egokitzeko. Izan ere, Erregelamendu horrek honako hau dio:
“(1) Eurotan ordainketa elektronikoak egiteko merkatu integratu bat sortzea, ordainketa nazionalak eta mugaz bestaldekoak bereizi gabe, beharrezkoa da barne merkatuak behar bezala funtziona dezan. Horretarako, eurotan ordaintzeko gune bakarraren proiektuaren (“SEPA”) bidez egungo estatu mailako ordainketa zerbitzuak ordeztuko dituzten Batasun osorako ordainketa zerbitzuak ezarri nahi dira. Arau, xedapen eta ordaintzeko praktika ireki eta bateratuak ezartzeari esker, eta ordainketen prozesamendu integratuaren bidez, SEPAk prezio lehiakorretan eurotan ordaintzeko zerbitzu seguru, erabilterraz eta fidagarriak eskaini behar dizkie EBko herritar eta enpresei. Hori SEPA ordainketei ezarri behar zaie, estatu mailan eta mugaz bestaldeko mailan, oinarrizko baldintza berberetan eta eskubide eta betebehar berdinei jarraikiz, Batasunean duen kokapena gorabehera.”
Era berean, eta behartuta dauden pertsonei ordaintzeko bide hori erabiltzea errazteko arrazoi berberarekin, zorrak ordaintzeko prozedura eta baldintzak finkatzen dira, ordaintzeko betebeharra duen pertsonaren titulartasunekoak ez diren gordailu erakunde laguntzaileetan irekitako kontuetan helbideratuz, betiere dagokion kontuaren titularrak helbideratzea baimentzen badu. 
Proiektuan onesten den prozeduraren arabera, betebeharra duen pertsonak ordainketa helbideratzeko erabiltzen duen kontua laguntzailea ez den erakunde batean irekita egon arren, helbideratzearen kudeaketa eraginkorra kreditu erakunde laguntzaile baten bidez egingo da.
Proiektua hierarkiaren eta lege erreserbaren printzipioei jarraikiz aztertu behar da, eta araudiari dagokion legearekin duen garapen eta lankidetza eginkizunaren arabera, zeinak Administrazio Publikoen Administrazio Prozedura Erkidearen Legearen 128 artikulutik eratortzen baitira.
Erreferentziako arau esparrua honako hau da:
Arabako Aurrekontuei buruzko urtarrilaren 25eko 3/2023 Foru Arau Orokorrak 89. artikuluan ezartzen duenez, Foru Diruzaintzaren kobrantzak eta ordainketak eskudirutan egin ahal izango dira, txeke, banku transferentzia edo baimendutako beste edozein bitartekoren bidez, bankukoa izan ala ez. 
Arabako Zergei buruzko otsailaren 28ko 6/2005 Foru Arau Orokorraren 59. artikuluko 3. apartatuan zorrak ordaintzeko moduei buruz jasotako aurreikuspenak garatuz, Arabako Lurralde Historikoaren Dirubilketa Arautegi Orokorra (aurrerantzean DAO) onartzen duen 1994ko maiatzaren 10eko 48/1994 Foru Dekretuaren 25. artikuluak, 1.c) apartatuan ezartzen du eskudirutan ordaindu beharreko zorrak eskudiruarekin edo txeke bidez ez ezik, Ogasun, Finantza eta Aurrekontuetako foru diputatuak baimentzen dituen beste edozein bide erabiliz ere ordaindu ahal izango direla, eta 2. apartatuan ezartzen du zergaz besteko zorrak eskudirutan ordaintzeko beren arautegiak baimentzen dituen bitartekoak erabiliko direla, eta, ezer berezirik xedatu ez bada, ordainketa 1. apartatuan aipatutako bitartekoen bidez egin beharko dela. Era berean, DAOren 24.3 artikuluaren arabera, subjektu pasiboak gordailu erakundeetan helbideratu ahal izango du zorren ordainketa, kasu bakoitzean zehazten diren baldintzetan.
Aipatutako erregelamendu testuan ezarritakoa garatzeko, martxoaren 5eko 302/1997 Foru Agindua eman zen, zergadunek zerga zorrak zerga bilketan laguntzen duten gordailu erakundeetan irekitako kontuetan helbideratzea arautzen duena.
Gobernu Kontseiluaren abuztuaren 1eko 38/2023 Foru Dekretuaren artikulu bakarrak DAOren 121.1 artikulua aldatu zuen, eurotan transferentziak eta zordunketa helbideratuak egiteko baldintza teknikoak eta enpresarialak aldatzen dituen eta 924/2009 (EE) Erregelamendua aldatzen duen SEPA Erregelamenduan jasotako betebeharrak betetzeko. Egokitzapen hori Foru Agindu bidez garatu gabe geratu zen, eta honela geratu zen idatzita:
“1. Zordunek kapitulu honetan aipatzen diren zorren ordainketa helbideratu ahal izango dute diru bilketan laguntzen duten gordailu erakundeetan irekitako beren titulartasuneko kontuetan. 
Ogasun, Finantza eta Aurrekontu Saileko diputatuaren foru agindu bidez, aurreko paragrafoan aipatzen diren zorren ordainketa dirubilketan laguntzaile ez diren gordailu erakundeetan helbideratzeko kasuak eta baldintzak ezarri ahal izango dira, bai eta ordainketa zorpekoaren titulartasunekoa ez den kontu batean helbideratzeko kasuak eta baldintzak ere, baldin eta kontu horren titularrak helbideratzea baimentzen badu."
III.- ONDORIOAK
Foru Dekretuaren proiektuak erregelamenduzko garapen doitua eta proportzionala du, ordenamendu juridikora egokitzen da eta araudian ezarritako eskumen eta lege gaikuntzaren esparruaren barruan ematen da.

